సతీ సుకన్య

శ్రీ వేంకటేశ్వరా ప్రొడక్షన్స్ పతాకంపై రూపొందించిన సతీ సుకన్య సినిమా 1959, జనవరి 30న విడుదలైంది.చంద్రమోహన్ దర్శకత్వంలో వచ్చిన ఈ చిత్రం లో అమరనాథ్,కృష్ణకుమారి, కాంతారావు  ముఖ్య పాత్రలు పోషించారు. ఈ చిత్రానికి సంగీతం ఘంటసాల వెంకటేశ్వరరావు అందించారు .
చిత్రకథ
భృగుమహర్షి, పులోమి దంపతుల పుత్రుడు చ్యవనుడు. మహా తపశ్శాలి. శర్వాతి మహారాజు (మిక్కిలినేని), మహారాణి (రమాదేవి)ల కుమార్తె సుకన్య (కృష్ణకుమారి). తల్లిదండ్రులు, చెలులతో వన విహారానికి వెళ్తుంది. అలా వన విహారంలో ఆమె విసిరిన పూమాల ఓ పుట్టపై పడుతుంది. దాన్ని తీయబోయి, అందులోనుంచి వచ్చే వింతకాంతులు చూసి ఓ పుల్లతో చిదిమివేస్తుంది. దాంతో ప్రకృతిలో ప్రళయ కంపనలు వస్తాయి. ఆ పుట్టలోని చ్యవనుడు (అమర్‌నాథ్) అంధుడు కావడం జరుగుతుంది. మహర్షి ఆగ్రహాన్ని శాంతింపచేసి, అతనికి పరిచర్య చేయటానికి నారద మహర్షి (పద్మనాభం) సూచనపై శర్వాతి తన కుమార్తె సుకన్యనిచ్చి అతనికి వివాహం చేస్తాడు. సుకన్య అనుకూలవతియైన ఇల్లాలిగా పతికి సేవ చేస్తుంటుంది. దేవ వైద్యులు, సంధ్యాదేవి పుత్రులు అయిన అశ్వనీ కుమారులు (కాంతారావు) తమకు యజ్ఞ్ఫలం అర్హతలేదని దేవేంద్రుడు సభలో నిరాకరించటంతో, నారదుని సలహాతో సుకన్యను ఆశ్రయించి ఆమెను సోదరిగా భావించి, ఆమె భర్త చ్యవనునికి యవ్వనం ప్రసాదిస్తారు. సుకన్య చ్యవనులు ఆనందంగా దాంపత్య జీవితం గడుతుంటారు. దేవేంద్రుడు కోపంతో విద్యాధరుని పంపి, చ్యవనుడిగా మార్చి అతడు మరణించినట్టు సృష్టిస్తాడు. చ్యవన మహర్షి శిష్యుడు మార్గాన్వేషి (రమణారెడ్డి) అంత్యక్రియలు జరుపుతాడు. శర్వాతి మహరాజు తన కుమార్తె పర పురుషునితో ఉందని భావించి, ఆమెను, చ్యవనుని కారాగారంలో బంధిస్తాడు. జగన్మాత అనుగ్రహంతో సుకన్య అగ్నిపరీక్షలో జయంపొంది, అశ్వనీ దేవతలకోసం భర్త ఆధ్వర్యంలో తలిదండ్రులచే యజ్ఞం చేయిస్తుంది. జగన్మాత అనుగ్రహంతో దేవేంద్రుడు కల్పించిన ఆటంకాలను ఎదుర్కొని, యజ్ఞాన్ని పూర్తిచేయించి, అశ్వనీ దేవతలకు యజ్ఞ్ఫలం అందించటానికి దేవేంద్రుడు కూడా సిద్ధపడటంతో చిత్రం శుభంగా ముగుస్తుంది.
నటీనటులు
 కాంతారావు - అశ్విని దేవతలు 
 కృష్ణకుమారి - సుకన్య
 రమాదేవి
 పద్మనాభం - నారదుడు
 మిక్కిలినేని
 రమణారెడ్డి - మార్గాన్వేషి
 మీనాకుమారి - చెలికత్తె
 అమ్మాజీ - చెలికత్తె
 రాజనాల - దేవేంద్రుడు

సాంకేతిక వర్గం
 దర్శకుడు: చంద్రమోహన్
 మాటలు, పాటలు : శ్రీరామచంద్ 
 పద్యాల రచన: శ్రీరామ్ చంద్, కామరాజ, చెరువు ఆంజనేయ శాస్త్రి 
 కూర్పు: పద్మనాభన్
 కళ: కోటేశ్వరరావు, సత్యనారాయణ
 ఛాయాగ్రహణం: ఎస్.కె.వరదరాజన్
 సంగీతం : ఘంటసాల
 నేపథ్య గాయకులు: ఘంటసాల, పి.లీల, మాధవపెద్ది, కె.జమునారాణి 
 విడుదల:1959: జనవరి:30.

పాటలు

 అందాల సొగసులు చిందెనే కనువిందేనే మది పొంగేనే ఔనే - పి.లీల
 కన్నీరు నిట్టూర్పు కలతలే వీక్షింప కట్టేనే మౌని (పద్యం) - ఘంటసాల
 జయజయ లోకావన భవభయ హరణా కరుణాభరణా - ఘంటసాల - రచన:శ్రీరామచంద్ 
 జీవితమే మనోహరమే జాజిసుమాల పరిమళమే - పి.లీల బృందం
 నేడే హాయీ హాయీ ఆనందంచిందే రేయీ - పి.లీల, ఘంటసాల - రచన:శ్రీరామచంద్ 
 పతిపదసేవదక్క ఇతరముల.. తాపసవృత్తి (సంవాద పద్యాలు) - పి.లీల,మాధవపెద్ది
 పుణ్యవతి ఓ త్యాగవతీ ధన్యురాలవే సుగతీ - ఘంటసాల - రచన:శ్రీరామచంద్ 
 మధురమైన రేయి మరి రాదుకదా హాయీ మధురమైన - పి.లీల,ఘంటసాల - రచన:శ్రీరామచంద్ 
 సోమపానం ఈ దివ్యగానం సురలోకవాసుల సొమ్మేకదా - కె. జమునారాణి
 హే జగన్మాతా కరుణాసమేతా హే జగన్మాతా .. నిరతము నిన్నే - పి.లీల 
 తాపస వృత్తి సౌఖ్యముగా దంపతులు(సంవాద పద్యాలు)_పి.లీల,మాధవపెద్ది సత్యం 
 ఓ కాత్యాయనీ  ఓ మదంభ జననీ ఓభక్త మందార(పద్యం)_పి.లీల 
 దాన జపాగ్ని హోత్ర పరతంత్రుడు భర్తను గొంటినేని(పద్యం)_పి.లీల 
 ఘోరంబై చటులాగ్ర భీకరంభున క్రోధాగ్నులన్ చల్లగన్(పద్యం)_పి.లీల 
ఇక్షా జ్ఞాన సమస్త శక్తి సహితే ఇంధీవర శ్యామలే (దండకం)_పి. లీల .

విశేషాలు
ఈ సినిమా కన్నడలో ఇదే పేరుతో రాజ్‌కుమార్, ఉదయకుమార్, హరిణి కాంబినేషన్‌లో పునర్నిర్మిపబడి 1967, మార్చి 8వ తేదీన విడుదలయ్యింది.

మూలాలు

 ఘంటసాల గళామృతము బ్లాగు - కొల్లూరి భాస్కరరావు, ఘంటసాల సంగీత కళాశాల, హైదరాబాద్ - (చల్లా సుబ్బారాయుడు సంకలనం ఆధారంగా)

వర్గం:పౌరాణిక సినిమాలు
వర్గం:రాజనాల నటించిన సినిమాలు
వర్గం:మిక్కిలినేని నటించిన సినిమాలు